OBH 2614/2000.
Az állampolgári jogok országgyűlési biztosának jelentése
Előadó: dr. Izafé Éva

Az eljárás megindulása

	A Békés Megyei Hírlap híradásából értesültem, hogy Mezőhegyes Város Önkormányzata a költségvetési rendeletével összefüggésben - a szülők megkérdezése nélkül -  önkormányzati oktatási intézmények megszüntetéséről is dönteni kíván.
	A vizsgálat az Alkotmányban rögzített, művelődéshez való jog érintettsége miatt indult. 

Az ügy jogszabályi háttere 

1993. évi LXXIX. törvény a közoktatásról
88. § (6) A helyi önkormányzat a közoktatási intézményét, illetve egyes szolgáltatás ellátását akkor szüntetheti meg, ha az adott tevékenységről, szolgáltatásról továbbra is megfelelő színvonalon gondoskodik oly módon, hogy annak igénybevétele a gyermeknek, tanulónak, szülőnek nem jelent aránytalan terhet. Ennek eldöntéséhez be kell szerezni a fővárosi, megyei önkormányzat - fejlesztési tervre épített - szakvéleményét.

Az érintett alkotmányos jog

1949. évi XX. törvény a Magyar Köztársaság Alkotmánya
70/F. § (1) A Magyar Köztársaság biztosítja az állampolgárok számára a művelődéshez való jogot.
(2) A Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósítja meg.

A  tényállás és a vizsgálat megállapítása

A hivatalból való eljárás megindítását követően megkeresésemben felhívtam a polgármester és a képviselő-testület figyelmét a közoktatási törvény azon rendelkezéseire, amely szerint a döntést megfelelően elő kell készíteni, az egyeztetéseket le kell folytatni. Rámutattam arra, hogy az intézkedés utáni új helyzet a tanulóknak, szülőknek nem jelenthet aránytalanul nagy terhet. A döntés során figyelemmel kell lenni az iskolában folyó program töretlen folytatására, az ehhez szükséges objektív feltételekre. Kértem az önkormányzatot, hogy az iskola működését érintő döntésről tájékoztasson. 

Az önkormányzat válaszában közölte, hogy a költségvetés tárgyalása során iskola bezárásról, illetve tanulókat érintő egyéb átcsoportosításokról nem döntöttek. Tárgyalást folytattak viszont az Általános Művelődési Központ vezetőivel a működési költségek csökkentésének lehetőségéről, a meglévő termek hatékonyabb kihasználásáról. Ez jelent meg a sajtóban. A válasz arra is kitért, hogy bizonyos intézkedések elkerülhetetlenné válnak, de csak az új tanév kezdetétől, kellő átgondolás és a jogszabályoknak megfelelő előkészítés után. Ennek ismeretében az eljárását 1999 február 19-én felfüggesztettem. 
Az 1990/2000. tanév beindítását követően a polgármester arról tájékoztatott, hogy a városban működő alapfokú oktatási intézményen belül szervezeti átalakítás nem történt. Tájékoztatása arra is kitért, hogy az iskola vezetése az érdekképviseletekkel, iskolaszékkel, szülői képviselettel egyetértésben alakította ki a tantermek beosztását.

A fentiekre tekintettel vizsgálat eredményeként megállapítottam az Alkotmányban rögzített művelődéshez való jog nem sérült.

Budapest, 2000. május 30.

Gönczöl Katalin